На основу члана 10. став 10. Закона о енергетици („Службени гласник РС”, бр. 145/14, 95/18 – др. закон, 40/21, 35/23 – др. закон, 62/23 и 94/24) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНAМА И ДОПУНАМА УРЕДБЕ  
О ЕНЕРГЕТСКИ УГРОЖЕНОМ КУПЦУ

Члан 1.

У Уредби о енергетски угроженом купцу („Службени гласник РСˮ, бр. 137/22, 93/23 и 116/23), у члану 3. став 1. тачка 2а) речи: „24.987,67 динараˮ замењују се речима: „27.711,33 динараˮ.

После тачке 2а) додаје се тачка 2б), која гласи:

„2б) да је члан домаћинства са пребивалиштем на територији Републике Србије остварио статус борца или својство војног инвалида (ратног или мирнодопског) или цивилног инвалида рата или право на породичну инвалиднину: по палом борцу, по војнику погинулом или умрлом у војсци, по умрлом војном инвалиду, по умрлом цивилном инвалиду рата I групе или право на месечно новчано примање: по умрлом цивилном инвалиду рата, по цивилној жртви рата, по умрлом борцу, у складу са прописима којима се уређују права бораца, војних инвалида, цивилних инвалида рата и чланова њихових породица (у даљем тексту: прописи о борачко - инвалидској заштити), као и да има закључен уговор о снабдевању електричном енергијом на своје име, односно да је евидентиран код снабдевача као крајњи купац електричне енергије;ˮ.

Члан 2.

У члану 7а став 1. речи: „24.987,67 динараˮ замењују се речима: „27.711,33 динараˮ.

Члан 3.

После чланa 7а додаје се члан 7б, који гласи:

„Члан 7б

Домаћинство чији члан, који је стекао стекао статус, својство или остварио право из члана 3. став 1. тачка 2б) ове уредбе, има пребивалиште на територији Републике Србије и има закључен уговор о снабдевању електричном енергијом на своје име, односно евидентиран је код снабдевача као крајњи купац електричне енергије, стиче статус енергетски угроженог купца решењем органа јединице локалне самоуправе на основу поднетог захтева у месту пребивалишта, по основу важећег решења надлежног органа о стицању статуса, својства односно права у складу са прописима о борачко - инвалидској заштити, као и по основу уговора о снабдевању, односно рачуна за електричну енергију евидентираног код снабдевача на своје име.ˮ.

Члан 4.

У члану 9. после става 7. додаје се нови став 8, који гласи:

„Захтев за стицање статуса енергетски угроженог купца из члана 7б ове уредбе подноси се органу јединице локалне самоуправе, у месту пребивалишта на обрасцу ЗЕУК4, који се објављује на интернет страници Министарства и на интернет страници јединица локалне самоуправеˮ.

У досадашњем ставу 8, који постаје став 9, речи: „става 7.” замењују се речима: „ст. 7. и 8.”

После досадашњег става 9, који постаје став 10, додаје се нови став 11, који гласи:

„Уз захтев из става 8. овог члана подноси се: доказ о оствареном статусу, својству или праву из члана 3. став 1. тачка 2б) ове уредбе, уговор о снабдевању, односно последњи рачун за испоручену електричну енергију и очитана или фотокопирана лична карта.”

Досадашњи став 10. постаје став 12.

Члан 5.

После чланa 11а додаје се члан 11б, који гласи:

„Члан 11б

Испуњеност услова за стицање статуса енергетски угроженог купца из члана 7б ове уредбе утврђује се увидом у податке из службене евиденције, односно јавне исправе о:

1) стеченом статусу борца или својству војног инвалида (ратног или мирнодопског) или цивилног инвалида рата или оствареном праву на породичну инвалиднину: по палом борцу, по војнику погинулом или умрлом у војсци, по умрлом војном инвалиду, по умрлом цивилном инвалиду рата I групе или оствареном праву на месечно новчано примање: по умрлом цивилном инвалиду рата, по цивилној жртви рата, по умрлом борцу, у складу са прописима о борачко - инвалидској заштити;

2) снабдевачу и ЕД броју за испоручену електричну енергију на коме је као крајњи купац евидентиран члан домаћинства који је стекао статус, својство или остварио право из члана 3. став 1. тачка 2б) ове уредбе, који има уговор, односно рачун о снабдевању електричном енергијом на своје име;

3) пребивалишту.

Подаци о чињеницама из става 1. овог члана утврђују се за месец који претходи месецу покретања поступка.”.

Члан 6.

У члану 12. став 3. после речи: „по основу акта о праву на пензијуˮ додају се запета и речи: „односно по основу важећег решења надлежног органа о стицању статуса, својства или права из члана 3. став 1. тачка 2б) ове уредбеˮ.

Члан 7.

После чланa 16. додаје се члан 16а, који гласи:

„Члан 16а

Енергетски угрожени купац којег снабдева гарантовани снабдевач и који троши више од 1200 kWh у временском периоду од 30 дана (уколико је обрачунски период дужи или краћи од 30 дана, граница количине електричне енергије утврђује се сразмерно односу броја дана у обрачунском периоду и 30 дана) остварује право на умањење месечне обавезе плаћања рачуна за електричну енергију за износ утврђен као производ утрошене количине електричне енергије у распону од 1.201 до 1.600 kWh и јединичних износа разлике у ценама између „више дневне тарифе-црвена зонаˮ и „више дневне тарифе-плава зонаˮ, односно „ниже дневне тарифе-црвена зонаˮ и „ниже дневне тарифе-плава зонаˮ, које су утврђене актом о регулисаној цени електричне енергије за гарантовано снабдевање који је у примени.ˮ.

Члан 8.

У члану 18. став 2. речи: „из члана 7аˮ замењују се речима: „из чл. 7а и 7бˮ.

Члан 9.

У члану 19. став 1. речи: „чл. 16. и 17.ˮ замењују се речима: „чл. 16, 16а и 17.ˮ.

Члан 10.

Достављање података из члана 7а став 2. Уредбе о енергетски угроженом купцу („Службени гласник РСˮ, бр. 137/22, 93/23 и 116/23), за енергетски угрожене купце из члана 1. став 1. и члана 2. став 1. ове уредбе, врши се једном месечно, почев од обраде пензија за октобар 2025. године.

Решење о стицању статуса енергетски угроженог купца за домаћинство из члана 1. став 1. и члана 2. став 1. ове уредбе, као и за домаћинство из члана 3. ове уредбе, доноси се са роком важења до 31. марта 2026. године.

Право на умањење рачуна енергетски угроженог купца из става 2. овог члана, признато у поступку по захтеву, односно по службеној дужности, не може се обнављати.

Изузетно од одредаба члана 16. ст. 1. и 2. Уредбе о енергетски угроженом купцу („Службени гласник РСˮ, бр. 137/22, 93/23 и 116/23), енергетски угрожени купац из члана 1. став 1. и члана 2. став 1. ове уредбе, као и енергетски угрожени купац из члана 3. ове уредбе, стиче право на умањење месечне обавезе плаћања рачуна за електричну енергију на једном мерном месту, за месеце: октобар, новембар и децембар 2025. године и јануар, фебруар и март 2026. године, у висини од 1.000,00 динара са акцизом и порезом на додату вредност.

У обрачунском периоду од октобра 2025. године до марта 2026. године, не примењују се ограничења из члана 17. ст. 1-4. Уредбе о енергетски угроженом купцу („Службени гласник РСˮ, бр. 137/22, 93/23 и 116/23).

Енергетски угрожени купац из члана 18. ст. 1. и 2. Уредбе о енергетски угроженом купцу („Службени гласник РСˮ, бр. 137/22, 93/23 и 116/23), у складу са чланом 8. ове уредбе, стиче право на умањење месечне обавезе плаћања за електричну енергију из члана 7. ове уредбе од рачуна за октобар 2025. године закључно са рачуном за март 2026. године.

Право на умањење месечне обавезе плаћања рачуна за електричну енергију из члана 7. ове уредбе, примењује се почев од обрачуна за октобар 2025. године, закључно са обрачуном за март 2026. године, на сва домаћинства која на дан ступања на снагу ове уредбе имају важећа решења о стеченом статусу енергетски угроженог купца и на домаћинства која ће стећи статус енергетски угроженог купца у складу са одредбама ове уредбе.

Члан 11.

Започети поступци за стицање статуса енергетски угроженог купца, који нису окончани до дана ступања на снагу ове уредбе, окончаће се по одредбама ове уредбе.

Члан 12.

Ова уредба ступа на снагу наредног дана од дана објављивања у ,,Службеном гласнику Републике Србије”.

05 Број: 110-9960/2025-2   
У Београду, 26. септембра 2025. године

ВЛАДА

ПРЕДСЕДНИК

проф. др Ђуро Мацут,с.р.